b'\n_START_ARTICLE_\nAhron Daum\n_START_SECTION_\nOsebno \xc5\xbeivljenje in izobrazba\n_START_PARAGRAPH_\nAhron Daum se je rodil 6. januarja 1951 v mestu Bnei Brak v Izraelu v pobo\xc5\xbeni judovski dru\xc5\xbeini a\xc5\xa1kena\xc5\xa1kega porekla.  Njegov o\xc4\x8de Schmuel Daum je bil pomemben krajevni edukator in pisec iz rabinske dru\xc5\xbeine, ki izvira iz Poljske in \xc4\x8ce\xc5\xa1ke. Mati Rivka Gina Daum izhaja iz Soprona na Mad\xc5\xbearskem. Ahron Daum ima tri mlaj\xc5\xa1e brate. Judovsko religijsko izobra\xc5\xbeevanje je za\xc4\x8del pri trinajstih letih v litvansko-hasidski je\xc5\xa1ivi\xc2\xa0\xc2\xbbRuzhin\xc2\xab\xc2\xa0v Bnei Braku. Pri \xc5\xa1tirinajstih letih se je zaradi \xc5\xa1olanja preselil v Zdru\xc5\xbeeno kraljestvo, kjer je nadaljeval izobra\xc5\xbeevanje na je\xc5\xa1ivi Ha-Rama in nato v znani cionisti\xc4\x8dni je\xc5\xa1ivi Ec Haim v Montreuxu v \xc5\xa0vici, kjer je leta 1975 tudi diplomiral, \xc4\x8demur je sledila \xc5\xa1e diploma na Jews College na University of London. Od leta 1978 je se je \xc5\xa1olal na Isaac Elchman Theological Seminary na  Yeshiva University v New Yorku, ki jo je zaklju\xc4\x8dil z diplomo iz biblijskih \xc5\xa1tudij pod vodstvom pofesorja rabina Josepha Soloveitchnika. Po kon\xc4\x8danem \xc5\xa1olanju se je vrnil v Evropo in se poro\xc4\x8dil s Francine Frenkel s katero ima tri h\xc4\x8dere. Rabin Ahron Daum govori hebrejsko, angle\xc5\xa1ko, nem\xc5\xa1ko, francosko, nizozemsko, jidi\xc5\xa1, pasivno pa tudi aramejsko in latinsko.\n_START_SECTION_\nRabinska kariera\n_START_PARAGRAPH_\nLeta 1982 je pri\xc4\x8del kariero kot lokalni rabin judovske skupnosti v mestu Biel v nem\xc5\xa1ko-francosko govore\xc4\x8dem delu \xc5\xa0vice. Leta 1986 je zapustil to pozicijo z namenom pridobitve doktorskega naziva na Christlich-J\xc3\xbcdische Institut v Lucernu na tamkaj\xc5\xa1nji teolo\xc5\xa1ki fakulteti. Leta 1987 je postal glavni rabin frankfurtske judovske skupnosti, v tistem \xc4\x8dasu najve\xc4\x8dje judovske skupnosti v Nem\xc4\x8diji. To je obenem bilo tudi obdobje najve\xc4\x8djih emigracij Judov iz nekdanje Sovjetske zveze, ki so se mno\xc5\xbei\xc4\x8dno pri\xc4\x8deli priseljevati v Nem\xc4\x8dijo. Ve\xc4\x8dinoma so bili to emigranti, ki so stik z judovstvom \xc5\xbee davno izgubili. Naloga judovske skupnosti v Frankfurtu je bila ponovna pridobitev judovske identitete, obenem pa tudi razjasnitev le-te, njihova vklju\xc4\x8ditev v vsakdanje judovsko \xc5\xbeivljenje in pridobitev potrebnih znanj o judovstvu. Rabin Daum je za \xc4\x8dlane judovske skupnosti v Frankfurtu organiziral verske in kulturne prireditve s podro\xc4\x8dja judaizma, kot so na primer klezmer glasba in izleti v nem\xc5\xa1ka mesta Worms, Mainz in Michelstadt, ki so obenem pomembna tudi za judovsko kulturno dedi\xc5\xa1\xc4\x8dino. V tem \xc4\x8dasu je skupnost v Frankfurtu \xc5\xa1tela med 6000 in 7000 \xc4\x8dlani. Obenem je organiziral tudi dogodke ob \xc5\xa1abatu in judovskih praznikih ter u\xc4\x8denje Tore. Redno je obiskoval \xc5\xa1tiri takrat delujo\xc4\x8de frankfurtske sinagoge in dveh judovskih domov za ostarele ob praznikih kot so ro\xc5\xa1 ha\xc5\xa1ana, hanuka in pesah, sodeloval pri judovskih \xc5\xbealnih obi\xc4\x8dajih (\xc5\xa1iva) ob preminulih in bil odgovoren za podro\xc4\x8dje ka\xc5\xa1ruta (judovskih prehrambenih zakonov), kar je obsegalo predelovanje hrane, njeno prodajo, judovske restavracije in judovske trgovine z \xc5\xbeivili. Obenem je Rabin Daum bil odgovoren tudi za dostavo judovskih obrokov na letih nem\xc5\xa1kega letalskega prevoznika Lufthansa in judovskih hotelov. S pomo\xc4\x8djo rabina Meirja Posena je obnovil judovsko ritualno kopel Mikve v Frankfurtu v skladu s Halaho, judovskim religijskim kodeksom. _NEWLINE_Kot rabin je imel pomembno vlogo na podro\xc4\x8dju lo\xc4\x8ditev v judovskem zakonu in konverzij v judovstvo (giur). Rabin Ahron Daum ima petnajst let izku\xc5\xa1enj na podro\xc4\x8dju konverzij v judovstvo v skladu s Halaho, judovskim verskim kodeksom. Njegove priprave ne-Judov na konverzijo potekajo v skladu z moderno-ortodoksnim pogledom na judovski na\xc4\x8din \xc5\xbeivljenja._NEWLINE_Leta 1993 se je zaradi dru\xc5\xbeinskih razlogov preselil v belgijski Antwerpen, kjer je pou\xc4\x8deval judaizem na Faculty for Comparative Religion v Wilrijku. Skupaj s soprogo je leta 2001 intenzivno pri\xc4\x8del delovati na podro\xc4\x8dju projekta Baalei Tshuva, programa, ki obsega vrnitev Judov v tradicionalen judovski na\xc4\x8din \xc5\xbeivljenja. Obenem \xc5\xa1e zmeraj intenzivno deluje na podro\xc4\x8dju konverzij v judovstvo.\n_START_SECTION_\nDela in publikacije\n_START_PARAGRAPH_\nProfesor rabin Daum je avtor \xc5\xa1tevilnih literarnih del s podro\xc4\x8dja judovskih \xc5\xa1tudij. Med njegovim mandatom je kot lokalni rabin judovske skupnosti v \xc5\xa0vici sodeloval s prispevki v nem\xc5\xa1ko-\xc5\xa1vicarskem tedniku\xc2\xa0\xc2\xbbJ\xc3\xbcdische Rundschau.\xc2\xab\xc2\xa0Za \xc4\x8dasa njegovega bivanja v Frankfurtu je prispeval \xc4\x8dlanke za mese\xc4\x8dnik\xc2\xa0\xc2\xbbDie J\xc3\xbcdische Allgemeine\xc2\xab. Od leta 2010 je aktiven z mese\xc4\x8dnimi kolumnami za belgijski judovski \xc4\x8dasnik\xc2\xa0\xc2\xbbJoods Aktuel\xc2\xab. Je avtor dveh knjig.\xc2\xa0\xc2\xbbHalacha aktuell\xc2\xab\xc2\xa0je nem\xc5\xa1ka knjiga v dveh izdajah, ki obsega \xc5\xa1tevilna podro\xc4\x8dja vsakodnevnega judovskega \xc5\xbeivljenja. Posebnost tega dela je v tem, da je to prva tovrstna tematika napisana v nem\xc5\xa1kem jeziku po drugi svetovni vojni. Drugo njegovo delo je knjiga z naslovom\xc2\xa0\xc2\xbbDie J\xc3\xbcdische Feiertage in Sicht der Tradition.\xc2\xab\xc2\xa0 Gre za v dve izdaji, ki pokriva podro\xc4\x8dja Halahe, judovske liturgije, praznikov in \xc5\xa1abata.'